Mango vlieg met gehuurde vliegtuie(Foto: Mango/Facebook) Die laekostelugredery Mango sê hy hoop om ŉ oplossing te vind vir die dispuut tussen die lugdiens en SAL Tegnies (SAAT) nadat SAAT sy dienste aan Mango weens wanbetaling opgeskort het. “As deel van gebeurlikheidsplanne gaan Mango voort om deur derdeparty-huurooreenkomste – asook die bedryf van ons eie vliegtuie – te vlieg,” lui ŉ verklaring van die lugdiens. “Ons vra vir geduld en begrip in hierdie moeilike tyd. Ons sal almal op die hoogte bring sodra meer inligting beskikbaar is. Ons betreur die aangeleentheid en vra om verskoning vir die ongerief wat veroorsaak is.” Mango het die afgelope naweek gesê gesprekke tussen Mango en SAAT duur voort en dat sy bedrywighede intussen normaalweg voortgaan. SAAT is verantwoordelik vir die instandhoudingswerk aan Mango se vloot. Mango het passasiers intussen gevra om sy webwerf gereeld dop te hou vir enige verandering aan hul vlugstatus. Plaaslike vlugte is op vlak 1 van die afsonderingstydperk hervat.